Diari Oficial de la Generalitat Valenciana


Sumari del DOGV 9695, del 02-10-2023 (2023/9881)

ORDRE 3/2023, de 27 de setembre, de la Conselleria d'Educació, Universitats i Ocupació, per la qual s'aproven les bases reguladores per a la concessió de subvencions per a l'adquisició de productes de suport no informàtics per a l'alumnat amb necessitats educatives especials escolaritzat en centres educatius privats concertats i en centres públics de titularitat diferent de la Generalitat.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9695

Data del DOGV
:   02-10-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/9881


Data del document
:   27-09-2023

Organisme emissor


Tipus de document
:   Ordre

Anàlisi jurídica

 Descriptors 

:   * Conselleria d'Educació, Universitats i Ocupació
    * ajuda pública

ORDRE 3/2023, de 27 de setembre, de la Conselleria d'Educació, Universitats i Ocupació, per la qual s'aproven les bases reguladores per a la concessió de subvencions per a l'adquisició de productes de suport no informàtics per a l'alumnat amb necessitats educatives especials escolaritzat en centres educatius privats concertats i en centres públics de titularitat diferent de la Generalitat. [2023/9881]  
  
ÍNDEX  
Preàmbul  
Títol I. Disposicions generals  
Article 1. Objecte  
Article 2. Àmbit d'aplicació  
Article 3. Característiques generals dels productes de suport no informàtics  
Títol II. Bases reguladores per a la concessió de subvencions  
Article 4. Finançament  
Article 5. Procediment de concessió  
Article 6. Productes de suport no informàtics objecte de la subvenció  
Article 7. Persones jurídiques destinatàries i persones beneficiàries  
Article 8. Requisits per a obtindre la condició de persones jurídiques destinatàries  
Article 9. Forma d'acreditar els requisits per a obtindre la condició de persona jurídica destinatària  
Article 10. Requisits per a obtindre la condició de persones beneficiàries i forma d'acreditació  
Article 11. Comunicació d'ajudes públiques a la Unió Europea  
Article 12. Aplicacions informàtiques  
Article 13. Trasllat de l'alumnat a un altre centre  
Article 14. Fi d'ús del producte  
Títol III. Procediment concessió  
Article 15. Òrgans competents per a la tramitació  
Article 16. Òrgan competent per a la resolució  
Article 17. Sol·licituds  
Article 18. Esmena de sol·licituds  
Article 19. Ordenació i instrucció  
Article 20. Resolució  
Article 21. Termini de resolució del procediment  
Article 22. Criteris per a determinar la quantia individual de la subvenció  
Article 23. Termini i forma de justificació de l'aplicació de la subvenció  
Títol IV. Pagament, justificació i control  
Article 24. Percepció de les subvencions  
Article 25. Pla de control  
Article 26. Compatibilitat amb altres subvencions  
Article 27. Pèrdua o minoració de la subvenció  
Article 28. Reintegrament de la subvenció  
Article 29. Règim sancionador  
Article 30. Clàusula de transparència, subministrament d'informació i dades obertes  
Disposicions addicionals  
Primera. Productes de suport informàtics  
Segona. Incidència pressupostària  
Disposicions finals  
Primera. Normativa aplicable  
Segona. Instruccions de caràcter intern i organitzatiu  
Tercera. Entrada en vigor  
Annex I. Catàleg de productes de suport no informàtics  
Annex II. Pla de control per a les subvencions per a l'adquisició de productes de suport no informàtics per a l'alumnat amb necessitats educatives especials  
Annex III. Certificat de comprovació i aprovació de la justificació documental aportada pel beneficiari de la subvenció  
Annex IV. Certificat de comprovació material  
Annex V. Acta de visita  
  
PREÀMBUL  
  
La Llei orgànica 2/2006, de 3 de maig, d'educació, modificada per la Llei orgànica 8/2013, de 9 de desembre, per a la millora de la qualitat educativa, estableix que les administracions educatives disposaran els mitjans necessaris perquè l'alumnat assolisca el màxim desenvolupament personal, intel·lectual, social i emocional, així com els objectius establits amb caràcter general, i que, per a aconseguir els fins assenyalats, disposaran del professorat de les especialitats corresponents i de professionals qualificats, així com dels mitjans i materials necessaris per a l'adequada atenció a aquest alumnat. Aquesta mateixa llei defineix l'alumnat amb necessitats educatives especials com aquell que requereix, per un període de la seua escolarització o al llarg de tota ella, determinats suports i atencions educatives específiques derivades de discapacitat o trastorn greu de conducta.  
El Reial decret legislatiu 1/2013, de 29 de novembre, pel qual s'aprova el text refós de la Llei general de drets de les persones amb discapacitat i de la seua inclusió social, explicita que correspon a les administracions educatives assegurar un sistema educatiu inclusiu en tots els nivells educatius i es prestarà atenció a la diversitat de necessitats educatives de l'alumnat amb discapacitat, mitjançant la regulació de suports i ajustos raonables per a l'atenció dels qui necessiten una atenció especial d'aprenentatge o d'inclusió.  
El Decret 104/2018, de 27 de juliol, del Consell, pel qual es desenvolupen els principis d'equitat i d'inclusió en el sistema educatiu valencià, té per objecte establir i regular els principis i les actuacions encaminades al desenvolupament d'un model inclusiu en el sistema educatiu valencià per a fer efectius els principis d'equitat i igualtat d'oportunitats en l'accés, participació, permanència i progrés de tot l'alumnat, i aconseguir que els centres docents es constituïsquen en elements dinamitzadors de la transformació social cap a la igualtat i la plena inclusió de totes les persones, en especial d'aquelles que es troben en situació de major vulnerabilitat i en risc d'exclusió.  
  
L'escola inclusiva requereix que els espais, serveis, processos, materials i productes puguen ser utilitzats per tot l'alumnat i per les persones membres de la comunitat educativa sense cap tipus de discriminació i que s'hi incorporen les condicions que asseguren l'accessibilitat física, cognitiva, sensorial i emocional. Per a l'alumnat amb discapacitat o altres necessitats que ho requerisca, es faran ajustos personalitzats o es proveiran materials de suport individualitzats, quan no siga possible la utilització dels mitjans ordinaris disponibles en el centre ni la seua adaptació.  
L'Ordre 20/2019, de 30 d'abril, de la Conselleria d'Educació, Investigació, Cultura i Esport, per la qual es regula l'organització de la resposta educativa per a la inclusió de l'alumnat en els centres docents sostinguts amb fons públics del sistema educatiu valencià, determina que, quan l'alumnat presenta necessitats específiques de suport educatiu i no són suficients les mesures d'accessibilitat amb mitjans comuns i generalitzats, la conselleria competent en matèria d'educació i els centres docents, dins de l'àmbit de les seues competències, han de facilitar les mesures d'accessibilitat de nivell IV amb mitjans específics o singulars, que consisteixen en la provisió de sistemes augmentatius o alternatius de comunicació, materials singulars, productes de suport, la intervenció d'algun professional especialitzat o l'establiment de mesures organitzatives diferenciades que afecten els espais i els temps.  
  
Per a l'alumnat amb necessitats educatives especials derivades de discapacitat que requereix, d'acord amb l'informe sociopsicopedagògic, productes individuals de suport per a millorar la seua autonomia i l'accés al currículum, la direcció o la titularitat del centre ha de fer la sol·licitud a la conselleria competent en matèria d'educació, d'acord amb els criteris i els procediments que dispose la normativa vigent per a aquest tràmit.  
La norma UNE-EN JVA 2759:2017, aprovada pel Centre Europeu de Normalització i adaptada en l'Estat espanyol per l'Associació Espanyola de Normalització i Certificació (AENOR), sobre la classificació i terminologia de productes de suport per a les persones amb discapacitat, els defineix com qualsevol producte (incloent-hi dispositius, equips, eines i programari) fabricat especialment o disponible en el mercat per a previndre, compensar, controlar, mitigar o neutralitzar deficiències, limitacions en l'activitat i restriccions en la participació.  
Davant la finalització del contracte que va formalitzar la Conselleria d'Educació, Cultura i Esport per a la provisió de productes individuals de suport per a l'alumnat amb necessitats educatives especials i feta una valoració del seu funcionament, cal establir un nou procediment que done una resposta més àgil, efectiva i adaptada a les singularitats dels centres educatius sostinguts amb fons públics de titularitat diferent a la Generalitat. Amb aquesta norma es tracta de potenciar una resposta educativa efectiva, quan les mesures d'accessibilitat amb mitjans comuns i generalitzats no son suficients.  
Amb aquesta norma, es pretén aconseguir un abordatge integral i eficaç en aquests casos, que està limitant les oportunitats educatives de l'alumnat amb necessitats educatives especials escolaritzat en centres educatius privats concertats i en centres públics de titularitat diferent de la Generalitat, que impartisquen ensenyaments no universitaris a partir del segon cicle d'educació infantil.  
El Pla estratègic de subvencions de la Conselleria d'Educació, Cultura i Esport, aprovat per Resolució de 23 de març de 2020 (DOGV 8783, 07.04.2020), modificat per la Resolució de 17 de febrer de 2023, de la consellera d'Educació, Cultura i Esport (resolució modificada per Resolució de 13 de juny de 2023, de la consellera d'Educació, Cultura i Esport), preveu en l'annex únic, dins de l'objectiu 1 de la Direcció General d'Inclusió Educativa, la promoció d'actuacions educatives inclusives i que reduïsquen les desigualtats, la línia de subvenció S9162, denominada «Adquisició de productes de suport per a l'alumnat amb necessitats educatives especials de centres educatius sostinguts amb fons públics», amb la finalitat de facilitar mesures d'accessibilitat amb mitjans específics o singulars.  
  
En la tramitació d'aquesta ordre de bases s'han seguit els principis de bona regulació, recollits en l'article 129 de la Llei 39/2015, d'1 d'octubre, del procediment administratiu comú de les administracions públiques: necessitat, eficàcia, proporcionalitat, seguretat jurídica, transparència i eficiència.  
Pel que fa al principi de necessitat i eficàcia, la norma respon a la necessitat d'establir un procediment de provisió de productes de suport amb una resposta concreta i adaptada a les singularitats dels centres educatius sostinguts amb fons públics de titularitat diferent a la Generalitat.  
Quant al principi de proporcionalitat, la norma conté la regulació adequada i imprescindible i estableix les obligacions necessàries a fi d'atendre l'objectiu que es persegueix.  
La disposició compleix també el principi de seguretat jurídica, s'emmarca en la resta de l'ordenament jurídic i respon al repartiment competencial establit en la Constitució Espanyola i en l'Estatut d'Autonomia de la Comunitat Valenciana.  
El principi de transparència s'ha garantit mitjançant els processos de consulta, audiència i informació públiques a la ciutadania, mitjançant la publicació dels anuncis en el Diari Oficial de la Generalitat Valenciana, i la negociació de la norma amb organitzacions o associacions reconegudes per llei que agrupen o representen les persones els drets i interessos legítims de les quals es veuen afectats per la norma: mesa sectorial d'educació, comissió de seguiment de la reforma educativa en centres concertats.  
Respecte al principi d'eficiència, la regulació que es planteja ha tingut en consideració com a principi inspirador la reducció de càrregues administratives implícites en l'aplicació d'aquesta norma, s'han disposat les estructures d'organització, de funcionament i de participació del conjunt de la comunitat educativa, que han sigut considerades adequades, oportunes i imprescindibles per al compliment de l'objectiu que persegueix la norma i el desenvolupament de l'autonomia de gestió dels centres educatius, tenint en compte la racionalització dels recursos públics disponibles.  
Per tot això, vista la proposta de la directora general d'Innovació i Inclusió Educativa i de conformitat amb la dita proposta, emés l'informe de l'Advocacia de la Generalitat i la Intervenció Delegada, en virtut de les facultats que em confereixen l'article 160.2.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i el Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries, i les seues atribucions (DOGV 9643, 19.07.2023), en exercici de la potestat reglamentària atribuïda en l'article 28.e de la Llei 5/1983,  
ORDENE  
  
TÍTOL I  
Disposicions generals  
  
Article 1. Objecte  
Establir les bases reguladores per a la concessió d'ajudes econòmiques per a contribuir en les despeses ocasionades per l'adquisició de productes de suport no informàtics, adaptacions per a la comunicació i mobiliari i adaptacions, per a l'alumnat amb necessitats educatives especials, escolaritzat en centres educatius privats concertats i en centres públics de titularitat diferent de la Generalitat, que impartisquen ensenyaments no universitaris a partir del segon cicle d'educació infantil. Les bases arreplegades en aquesta ordre seran aplicables per a les successives convocatòries.  
  
Article 2. Àmbit d'aplicació  
L'àmbit d'aplicació són els centres educatius privats concertats i els centres públics de titularitat diferent de la Generalitat del sistema educatiu valencià que impartisquen ensenyaments no universitaris a partir del segon cicle d'educació infantil.  
  
Article 3. Característiques generals dels productes de suport no informàtics  
1. Els productes de suport no informàtics per a l'alumnat amb necessitats educatives especials tenen les finalitats següents:  
a) Facilitar l'accés i la participació en totes les activitats escolars.  
  
b) Augmentar el nivell d'autonomia i independència.  
c) Possibilitar l'accés a la informació i la comunicació.  
d) Facilitar la mobilitat i el control postural.  
e) Permetre i afavorir la realització de tasques d'higiene.  
2. Els productes de suport subvencionats per la conselleria competent en matèria d'educació estan destinats al seu ús en les activitats programades pel centre en horari escolar.  
  
  
TÍTOL II  
Bases reguladores per a la concessió de subvencions  
  
Article 4. Finançament  
1. Les ajudes convocades es finançaran amb càrrec a les aplicacions i programes pressupostaris que s'indiquen en la convocatòria corresponent, incloses en el pressupost de la Generalitat per a l'exercici d'aplicació i dins del marc que preveuen les bases, per la qual cosa la seua aplicació no suposarà un increment en les dotacions de despesa de l'exercici.  
2. L'import màxim de les ajudes no podrà ser superior al valor total assignat per a la línia pressupostària «S9162» en concepte d'ajuda per a subvencionar les despeses generades per l'adquisició de productes de suport no informàtics per a l'alumnat amb necessitats educatives especials de centres educatius sostinguts amb fons públics. En el cas que el crèdit siga insuficient per atendre totes les sol·licituds, es realitzarà un prorrateig distribuint el total disponible entre totes les sol·licituds acceptades, segons la quantia sol·licitada o l'ajuda màxima que corresponga a cada producte.  
3. Si la convocatòria corresponent així ho preveu, l'esmentat import podrà ser incrementat com a conseqüència d'una generació, una ampliació o una incorporació de crèdit que no requerirà una nova convocatòria, de conformitat amb el que preveu l'article 58, apartat 2, lletra a, punt quart, del Reglament de la Llei general de subvencions. Així mateix, el dit import podrà ser minorat quan, en el marc de les polítiques d'estabilitat pressupostària i sostenibilitat financera, s'adopten mesures de no disponibilitat que afecten els crèdits de la línia de subvenció que el finança.  
  
Article 5. Procediment de concessió  
1. El procediment de concessió de subvencions i assignacions econòmiques es tramitarà en règim de concurrència competitiva d'acord amb els criteris fixats en aquestes bases reguladores i les especificacions de la convocatòria corresponent.  
2. Les disposicions de la convocatòria detallaran, almenys, el contingut mínim previst en la Llei 38/2003, de 17 de novembre, general de subvencions, i en la Llei 1/2015, de 6 de febrer, de la Generalitat, d'hisenda pública, del sector públic i instrumental i de subvencions, així mateix serà aplicable la restant normativa legal en matèria de subvencions. Amb la finalitat de garantir la transparència en els procediments de subvencions que ve recollida en la Llei 19/2013, de 9 de desembre, de transparència, accés a la informació pública i bon govern, les dades relatives a aquestes subvencions s'inclouran en la Base de dades nacional de subvencions (BDNS). L'òrgan convocant remetrà a la BDNS informació sobre les convocatòries i les resolucions de concessió.  
  
3. Respecte de la convocatòria, les persones interessades podran interposar contra aquesta un recurs potestatiu de reposició en el termini d'un mes a comptar des de l'endemà de la seua publicació o be, directament, un recurs contenciós administratiu, d'acord amb el que disposa la Llei 39/2015, d'1 d'octubre, del procediment administratiu comú de les administracions públiques.  
  
Article 6. Productes de suport no informàtics objecte de la subvenció  
Els productes de suport no informàtics susceptibles de subvenció, així com l'import màxim subvencionable per cadascun, es troben inicialment indicats en l'annex I d'aquesta ordre, sense perjudici de poder ser actualitzats en les corresponents convocatòries.  
  
Article 7. Persones jurídiques destinatàries i persones beneficiàries  
1. Les persones jurídiques destinatàries directes de les ajudes per a l'adquisició de productes de suport no informàtics per a l'alumnat amb necessitats educatives especials seran els centres educatius privats concertats i els centres públics de titularitat diferent de la Generalitat que impartisquen ensenyaments no universitaris a partir del segon cicle d'educació infantil.  
2. El beneficiari final d'aquestes ajudes serà l'alumnat amb necessitats educatives especials escolaritzat en centres educatius privats concertats i en centres públics de titularitat diferent de la Generalitat.  
  
  
Article 8. Requisits per a obtindre la condició de persones jurídiques destinatàries  
Podran sol·licitar les subvencions i assignacions econòmiques els centres educatius privats concertats i els centres públics de titularitat diferent de la Generalitat, quan els centres complisquen tots els requisits següents:  
a) Ser un centre educatiu sostingut amb fons públics de titularitat diferent de la Generalitat.  
b) Estar inscrit en el Registre de centres educatius de la Comunitat Valenciana.  
c) Impartir ensenyaments no universitaris a partir del segon cicle d'educació infantil.  
d) Tindre matriculat l'alumnat amb necessitats educatives especials objecte d'aquesta subvenció.  
e) No trobar-se en les prohibicions per a obtindre la condició de beneficiari que assenyala l'article 13, apartats 2 i 3, de la Llei 38/2003, de 17 de novembre, general de subvencions.  
  
Article 9. Forma d'acreditar els requisits per a obtindre la condició de persona jurídica destinatària  
Els requisits exigits en l'article 8 i que han de concórrer en el sol·licitant per a poder obtindre la condició de persona jurídica destinatària s'acreditaran de la manera següent:  
1. Els exigits en l'article 8 lletra a, b i c, els confirmarà la mateixa administració, mitjançant la comprovació de la inscripció del centre educatiu en el Registre de centres docents de la Comunitat Valenciana.  
2. L'acreditació del que exigeix l'article 8 lletres d i e es realitzarà mitjançant declaració responsable per part del centre educatiu.  
  
Article 10. Requisits per a obtindre la condició de persones beneficiàries i forma d'acreditació  
1. L'alumna o l'alumne ha de disposar d'un informe sociopsicopedagògic actualitzat en ITACA, que haurà d'especificar el tipus de producte o productes proposats com a mesura d'accessibilitat personalitzada, una vegada valorades i identificades les necessitats de suport segons el que estableix la Resolució de 23 de desembre de 2021, de la directora general d'Inclusió Educativa, per la qual es dicten instruccions per a la detecció i la identificació de les necessitats específiques de suport educatiu i les necessitats de compensació de desigualtats.  
2. Per a la valoració de la idoneïtat d'un producte de suport no informàtic, es tindran en compte els criteris següents:  
a) És imprescindible per a l'accés al currículum o a la comunicació i per a la participació en les diferents activitats del centre.  
b) L'alumna o l'alumne no disposa d'un producte amb funcionalitat semblant o, si el té, no el pot fer servir per la seua mida.  
  
c) Al centre no existeixen altres productes que puguen ser compartits o reutilitzats.  
d) No hi ha possibilitat de realitzar adaptacions o modificacions en l'equipament ordinari o en els productes ja disponibles, o de sol·licitar accessoris complementaris per a aquests.  
e) En cas de requerir algun element complementari, aquest és compatible amb un altre producte de què ja disposa l'alumna o l'alumne.  
f) L'espai on s'utilitzarà possibilita la instal·lació i l'ús efectiu.  
  
g) Permet, en la mesura del que és possible, l'ús en diferents contextos escolars.  
h) És fàcil d'utilitzar per l'alumna o l'alumne i pel personal educatiu que hi intervé.  
i) El personal que l'ha d'utilitzar disposa dels coneixements necessaris o té possibilitat de formar-se.  
j) L'alumna o l'alumne té els requisits i l'autonomia per al seu ús i manteniment en condicions adequades.  
  
Article 11. Comunicació d'ajudes públiques a la Unió Europea  
Aquesta ordre, de conformitat amb el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, està exempta de notificació a la Comissió Europea per no ser-li d'aplicació l'article 107, apartat 1, del Tractat de Funcionament de la Unió Europea, en la mesura que les ajudes van adreçades, com a beneficiaris finals, a persones físiques i, per tant, no afecten els intercanvis comercials entre els estats membres.  
  
Article 12. Aplicacions informàtiques  
Per a facilitar el funcionament, l'organització i la gestió de les ajudes regulades en aquesta ordre, serà imprescindible l'ús de l'aplicació informàtica que determine la conselleria competent en matèria d'educació, per part dels centres educatius privats concertats i els centres públics de titularitat diferent de la Generalitat.  
  
Article 13. Trasllat de l'alumnat a un altre centre  
1. En el cas que l'alumna o l'alumne es trasllade a un altre centre sostingut amb fons públics que impartisca ensenyaments contemplats en aquesta ordre i el producte haja sigut subvencionat íntegrament per la conselleria competent en matèria d'educació, els centres d'origen i receptor tramitaran el trasllat del producte, d'acord amb el mateix procediment que es determine a l'efecte per als centres de titularitat de la Generalitat.  
  
Article 14. Fi d'ús del producte  
1. La fi d'ús d'un producte de suport no informàtic subvencionat per la present ordre es pot donar per alguna de les situacions següents:  
  
a) L'alumna o alumne passa a l'ensenyament universitari.  
b) L'alumna o alumne deixa de necessitar el producte.  
2. En ambdues de les situacions especificades a l'apartat 1, el centre:  
a) Reutilitzarà el producte amb una alumna o alumne matriculat al seu centre en el cas que el necessite.  
b) El posarà en disponibilitat perquè l'òrgan gestor puga reutilitzar-lo en un altre centre, amb les despeses de trasllat a càrrec del centre receptor, en el cas que el producte haja sigut subvencionat en la seua totalitat per la conselleria competent en matèria d'educació.  
3. En ambdós casos, el centre haurà de comunicar-ho a l'òrgan gestor, a través dels mitjans que es determinen en la convocatòria.  
  
  
TÍTOL III  
Procediment concessió  
  
Article 15. Òrgans competents per a la tramitació  
1. L'òrgan encarregat de l'ordenació i instrucció del procediment serà la direcció general competent en matèria d'inclusió educativa.  
  
2. L'òrgan instructor realitzarà d'ofici totes les actuacions que estime necessàries per a la determinació, el coneixement i la comprovació de les dades en virtut de les quals s'ha de formular la proposta de resolució.  
3. A l'òrgan instructor l'assistirà una comissió de valoració, en qualitat d'òrgan col·legiat responsable de l'estudi, valoració i proposta de concessió de recursos i subvencions als centres participants. Aquesta comissió tindrà la composició següent:  
a) Presidència: la persona titular de la subdirecció general competent en matèria d'inclusió educativa.  
b) Vocalies:  
- Titular del servei competent en matèria d'inclusió educativa.  
- Titular de la secció competent en gestió de productes de suport.  
  
- Una persona representant de la Inspecció d'Educació, designada per la Inspecció General d'Educació.  
- Titular del servei competent en finançament de centres concertats o persona en qui delegue.  
- Una persona tècnica del servei amb competències en matèria d'inclusió educativa, designada per la persona responsable del servei.  
c) Secretaria: un funcionari o funcionària de la direcció general competent en matèria d'inclusió educativa, amb veu però sense vot.  
4. L'òrgan directiu de qui depenga cadascuna de les persones membres de la comissió de valoració determinarà la persona suplent en cas d'absència, vacant o malaltia.  
5. La comissió actuarà de conformitat amb el que disposa la legislació bàsica de règim jurídic de les administracions públiques. Així mateix tindrà facultat per a resoldre tots els dubtes que apareguen en la interpretació de les bases, i podrà requerir la intervenció de personal especialitzat per a col·laborar en la valoració de les sol·licituds presentades.  
6. La composició de la comissió haurà de tindre una presència equilibrada de dones i homes, llevat que, per raons fundades i objectives, degudament motivades, no fora possible, conforme a la Llei 9/2003, de la Generalitat, de 2 d'abril, per a la igualtat entre dones i homes, i la Llei orgànica 3/2007, de 22 de maig, per a la igualtat efectiva de dones i homes.  
  
Article 16. Òrgan competent per a la resolució  
Correspon a la direcció general competent en matèria d'inclusió educativa resoldre la convocatòria per delegació de la persona titular de la conselleria competent en matèria d'educació.  
  
Article 17. Sol·licituds  
1. Les sol·licituds es presentaran pels centres educatius que tinguen la condició de persona jurídica destinatària segons els articles 7 i 8 d'aquesta ordre de bases. Una vegada actualitzat el corresponent informe sociopsicopedagògic en ITACA i realitzada l'audiència amb la família o representants legals, la direcció o el representant de la titularitat del centre, amb la col·laboració del professorat d'orientació educativa, tramitarà la petició a través de l'oficina virtual (https://ovice.gva.es/).  
  
2. En la sol·licitud s'hauran d'emplenar els apartats següents:  
a) Dades del centre.  
b) Dades de l'alumna o l'alumne.  
c) Nom i descripció del producte de suport no informàtic.  
d) Justificació del material, atesos els criteris de l'article 8 de la present ordre. En el cas que l'alumna o alumne tinga un producte assignat igual o semblant al de l'objecte de subvenció i aquest requerisca reparació, el centre haurà d'incloure en el mateix arxiu de la factura el pressupost de reparació, l'import del qual ha de ser del 50 % o superior al de la factura del nou.  
f) Factura. Ha de contindre les dades següents:  
- Dades de l'empresa: CIF, adreça, telèfon, adreça electrònica.  
- Dades del centre docent sol·licitant: CIF, adreça, telèfon, adreça electrònica.  
- Nom, marca i model del producte.  
- Preu amb IVA desglossat i sumat al total de la factura.  
- Període de garantia.  
g) Acceptació del fet que la sol·licitud s'ajusta a la present ordre de bases y a la corresponent convocatòria i que les dades són veraces. Aquesta declaració implicarà la confirmació que el centre no disposa de cap producte de característiques semblants que puga ser compartit o reutilitzat per l'alumne per al qual se sol·licita i que no s'ha sol·licitat o rebut cap ajuda per a subvencionar el mateix producte de suport no informàtic.  
h) Declaració responsable de no concurrència amb altres subvencions, ajudes, ingressos o recursos procedents de qualssevol administracions o ens públics o privats nacionals, de la Unió Europea o d'organismes internacionals, i concedits per al mateix producte.  
i) Autorització expressa a l'òrgan convocant perquè obtinga l'acreditació que l'entitat sol·licitant es troba al corrent en el compliment de les seues obligacions tributàries amb l'Agència Estatal d'Administració Tributària i amb la Hisenda de la Generalitat, i de les seues obligacions amb la Seguretat Social, previstes en l'article 13 de la Llei 38/2003, de 17 de novembre, general de subvencions, i en els articles 18, 19 i 22 del Reial decret 887/2006, de 21 de juliol, pel qual s'aprova el reglament de la dita llei.  
Si l'entitat sol·licitant no dona aquesta autorització haurà d'aportar els certificats que acrediten el compliment de les mencionades obligacions.  
j) Memòria descriptiva que indique l'ús que es dona al producte obligatòriament durant l'horari lectiu i que haurà d'incloure necessàriament el següent:  
i. Descripció general del producte de suport.  
ii. Alumnat beneficiari  
iii. Fotos geolocalitzades del producte de suport on aparega el número de sèrie.  
iv. Valoració dels objectius:  
- Objectius aconseguits finalment enfront dels proposats inicialment.  
- Objectius introduïts no previstos inicialment.  
- Grau de consecució.  
v. Balanç econòmic.  
- Detall de la despesa generada.  
- Despesa total generada  
vi. Conclusions.  
- Resultats obtinguts i incidència en l'aula i en el centre. Canvis i progressos detectats.  
- Propostes de millora.  
3. En marcar la casella d'acceptació de la sol·licitud, aquesta quedarà signada i presentada telemàticament, moment en què es generarà un codi identificatiu de l'expedient.  
4. La sol·licitud haurà d'anar acompanyada de la documentació que, si escau, determine la respectiva convocatòria.  
5. El termini per a la sol·licitud de productes de suport es determinarà en la corresponent convocatòria.  
  
Article 18. Esmena de sol·licituds  
Finalitzat el termini de presentació de sol·licituds i en compliment del que disposa la legislació bàsica de procediment administratiu comú, si la sol·licitud no reuneix els requisits exigits o no s'hi adjunten tots els documents que s'assenyalen en aquestes bases i en la corresponent convocatòria, es requerirà al centre interessat que en el termini de 10 dies hàbils esmene la falta o adjunte els documents preceptius, i si no ho fa així es considerarà que desisteix de la seua petició.  
  
Article 19. Ordenació i instrucció  
1. La direcció general competent en matèria d'inclusió educativa, com a òrgan instructor, posarà a disposició de la comissió de valoració les sol·licituds presentades, perquè siguen baremades conforme als criteris de valoració establits en les presents bases.  
2. La comissió de valoració, finalitzat el procés, emetrà un informe en què es concretarà el resultat de l'avaluació efectuada. En l'informe s'ordenaran les sol·licituds presentades en funció de la valoració obtinguda i es proposaran els recursos i les subvencions econòmiques corresponents.  
  
Article 20. Resolució  
L'òrgan instructor, a la vista de l'expedient i de l'informe de la comissió de valoració, resoldrà i publicarà en el Diari Oficial de la Generalitat Valenciana la relació de centres educatius sol·licitants i la quantia econòmica assignada en concepte subvenció, així com la relació de centres educatius amb sol·licituds denegades amb indicació dels motius.  
  
Article 21. Termini de resolució del procediment  
1. D'acord amb la legislació bàsica de procediment administratiu comú, el termini màxim per a resoldre l'expedient de sol·licitud és de sis mesos comptats des de la data d'efecte de la convocatòria corresponent.  
2. Vençut el termini sense haver-se notificat cap resolució expressa, els centres educatius podran considerar desestimades les seues sol·licituds per silenci administratiu, segons el que estableix l'article 24 de la Llei 39/2015, d'1 d'octubre, del procediment administratiu comú de les administracions públiques.  
  
Article 22. Criteris per a determinar la quantia individual de la subvenció  
1. La valoració dels expedients de sol·licituds d'ajudes per a les despeses generades per l'adquisició de productes de suport no informàtics per a l'alumnat amb necessitats educatives especials es realitzarà d'acord amb els criteris següents:   
a) Cada sol·licitud favorable rebrà 1 punt. En el cas que un centre realitze dues o més sol·licituds per al mateix alumne, cadascuna d'aquestes rebrà 1 punt addicional per cada sol·licitud favorable, i pot obtindre com a màxim 5 punts.  
b) S'ordenaran els expedients en funció de la puntuació obtinguda.  
  
c) Quan es produïsca empat en les puntuacions, s'atendrà l'ordre de presentació de sol·licituds.   
2. Una vegada avaluades les sol·licituds, la comissió de valoració elevarà un informe que concrete el resultat de la baremació efectuada i les quanties individualitzades que corresponguen, ordenant les sol·licituds individualment de major a menor puntuació. Aquest ordre no serà necessari quan el crèdit consignat siga suficient per a atendre totes les sol·licituds que compleixen els requisits.  
3. En el cas que el crèdit siga insuficient per a subvencionar al 100 % totes les sol·licituds favorables, aquestes s'atorgaran de la manera següent:  
- Els 5 primers expedients del llistat ordenat per puntuació obtindran el 100 % de l'import sol·licitat, sense que puga superar la quantia màxima establida per cada tipus de producte en l'annex I de la present ordre.   
- La dotació econòmica restant es distribuirà entre els beneficiaris restants tenint en compte els següents factors:  
X = dotació econòmica restant després de l'assignació als 5 primers expedients.  
Y = Inversió justificada de cada sol·licitud.  
T = suma de les inversions justificades de totes les sol·licituds pendents d'assignació econòmica.  
- Fórmula de repartiment: subvenció = (X\*Y)/T  
  
Article 23. Termini i forma de justificació de l'aplicació de la subvenció  
1. Els centres educatius hauran de justificar l'aplicació de la subvenció o assignació econòmica concedida. Per això, hauran de presentar, en les condicions i els terminis que establisca el pla de control reflectit en l'annex II d'aquesta ordre de bases, la justificació de la despesa.  
2. Els centres educatius percebran la subvenció atorgada, després de la rendició del compte justificatiu simplificat, segons el que disposen els articles 69 i 75 del Reglament de la Llei 38/2003, de 17 de novembre, general de subvencions aprovat pel Reial decret 887/2006, de 21 de juliol (BOE 176, 25.07.2006).  
3. Per a poder obtindre la subvenció, el compte justificatiu simplificat es presentarà en la sol·licitud de l'ajuda segons l'article 17 d'aquesta ordre de bases i contindrà les factures i justificants de pagament de les despeses declarades, originals o fotocòpies confrontades.  
  
  
TÍTOL IV  
Pagament, justificació i control  
  
Article 24. Percepció de les subvencions  
El pagament es farà en el mateix compte que el centre educatiu tinga donat d'alta en la conselleria competent en matèria d'educació per a percebre el pagament del concert, una vegada comprovats els requisits establits en la present ordre i convocatòria corresponent.  
  
Article 25. Pla de control  
El pla de control de les subvencions per a l'adquisició de productes de suport no informàtics per a l'alumnat amb necessitats educatives especials escolaritzat en centres educatius privats concertats i en centres públics de titularitat diferent de la Generalitat, es troba desenvolupat en els annexos II al V de la present ordre.  
  
Article 26. Compatibilitat amb altres subvencions  
L'ajuda concedida no serà compatible amb altres subvencions, ajudes, ingressos o recursos procedents de qualssevol administracions o ens públics o privats nacionals, de la Unió Europea o d'organismes internacionals, i concedits per al mateix producte.  
  
Article 27. Pèrdua o minoració de la subvenció  
1. Tota alteració de les condicions i requisits tinguts en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions públiques o ens públics o privats, quan l'objecte de les convocatòries siga coincident, donarà lloc a la pèrdua del dret al cobrament total de la subvenció.  
  
2. La falta de justificació o la justificació insuficient de la subvenció concedida, dins del termini establit a l'efecte, i també la concurrència d'altres causes recollides per l'article 37 de la Llei 38/2003, de 17 de novembre, general de subvencions, i els articles 33 i 34 del Reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol (BOE 176, 25.07.2006), donarà lloc a la pèrdua del dret al cobrament total o parcial de la subvenció, sense perjuí de la realització del tràmit d'audiència legalment establit.  
  
  
Article 28. Reintegrament de la subvenció  
1. Serà procedent el reintegrament de la subvenció si concorren algunes de les causes que preveu l'article 37 de la Llei 38/2003, de 17 de novembre, general de subvencions.  
2. El procediment de reintegrament s'ajustarà a les previsions contingudes en l'article 172 de la Llei 1/2015, de 6 de febrer, d'hisenda pública, del sector públic instrumental i de subvencions.  
3. En les quantitats a reintegrar s'actuarà d'acord amb el que preveu l'article 172 i concordants de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
4. L'interés de demora resultarà de l'aplicació de l'article 16 i concordants de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
Article 29. Règim sancionador  
El règim sancionador serà el previst en els articles 173 i següents de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
Article 30. Clàusula de transparència, subministrament d'informació i dades obertes  
1. Les entitats públiques hauran de complir amb les obligacions de transparència que, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d'abril, de transparència i bon govern de la Comunitat Valenciana, els corresponen com a entitat pública.  
2. Les entitats privades beneficiàries de la subvenció hauran de complir les obligacions de publicitat activa recollides en el capítol II del títol I de la Llei 19/2013, de 9 de desembre, quan:  
a) Perceben durant el període d'un any ajudes o subvencions públiques en una quantia superior a 100.000 euros.  
b) Perceben durant el període d'un any natural ajudes o subvencions de les entitats públiques de la Comunitat Valenciana recollides en l'article 3 de la Llei 1/2022 en una quantia superior a 50.000 euros.  
c) Les ajudes o subvencions percebudes representen almenys el 40 % del total dels seus ingressos anuals, sempre que aconseguisquen com a mínim la quantitat de 5.000 euros  
En particular, hauran de publicar en els termes previstos en els principis generals de l'article 5 de la Llei 19/2013 la informació institucional i organitzativa de l'article 6 i l'econòmica i pressupostària de l'article 8 d'aquesta.  
Aquesta publicació es realitzarà a través de la pàgina web de l'entitat, o bé a través de la plataforma TEP - Transparència Entitats Privades, de GVA Oberta, a la qual es pot accedir en gvaoberta.gva.es/es/tep.  
  
Aquesta informació s'haurà de publicar a partir de l'any següent a aquell en el qual s'hagen superat els llindars establits, i haurà de mantindre's publicada durant almenys quatre anys naturals.  
3. Sense perjudici de les obligacions previstes en els apartats anteriors, totes les entitats beneficiàries de subvencions hauran de donar l'adequada publicitat del caràcter públic del finançament de programes, activitats, inversions o actuacions de qualsevol classe que siguen objecte de subvenció, incloent el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
4. Totes les entitats beneficiàries de subvencions estan obligades a subministrar a l'entitat concedent, previ requeriment, tota la informació que siga necessària per al compliment per aquesta de les obligacions previstes en la llei de transparència, en el termini de 15 dies hàbils des del requeriment.  
5. Els nous conjunts de dades que es generen per la formalització i el desenvolupament de les subvencions atorgades per l'administració de la Generalitat s'han de disposar, sempre que siga possible, com a conjunt de dades obertes.  
  
  
DISPOSICIONS ADDICIONALS  
  
Primera. Productes de suport informàtics  
La provisió de productes de suport informàtics per a l'alumnat amb necessitats educatives especials escolaritzat en els centres privats concertats i en els centres públics de titularitat diferent de la Generalitat es realitzarà seguint el mateix procediment establit en la Resolució conjunta de 4 d'abril de 2023, de la directora general d'Inclusió Educativa i del director general de Centres Docents, per la qual es dicten instruccions per a la provisió i gestió de productes de suport per a l'alumnat amb necessitats educatives especials escolaritzat en centres educatius de titularitat de la Generalitat, publicada en el DOGV núm. 9577, de 18.04.2023.  
  
Segona. Incidència pressupostària  
La present ordre, amb caràcter de bases reguladores, no té incidència pressupostària.  
  
DISPOSICIONS FINALS  
  
Primera. Normativa aplicable  
Serà aplicable el que disposa el títol X de la Llei 1/2015, de 6 de febrer, de la Generalitat, d'hisenda pública del sector públic instrumental i de subvencions, els preceptes declarats bàsics de la Llei 38/2003, de 26 de novembre, general de subvencions, així com la resta de la normativa estatal i autonòmica que siga aplicable.  
  
Segona. Instruccions de caràcter intern i organitzatiu  
Es faculta la direcció general competent en matèria d'inclusió educativa perquè, en l'àmbit de les seues competències, dicte les instruccions i adopte les mesures necessàries per al desplegament i l'aplicació d'aquesta ordre.  
  
Tercera. Entrada en vigor  
La present ordre entrarà en vigor l'endemà de publicar-se en el Diari Oficial de la Generalitat Valenciana.  
  
València, 27 de setembre de 2023  
  
El conseller d'Educació, Universitats i Ocupació,  
JOSÉ ANTONIO ROVIRA JOVER  
  
  
  
ANNEX I  
Catàleg de productes de suport no informàtics  
  
Mobiliari i adaptacions  
El catàleg recomanable en aquests tipus de productes és el següent:  
a) Productes d'ús individual:  
- Abductor de cames fins a la quantitat màxima de 65 euros.  
- Cadira adaptada fins a la quantitat màxima de 2.200 euros.  
- Reposapeus fins a la quantitat màxima de 120 euros.  
- Taula adaptada fins a la quantitat màxima de 630 euros.  
b) Productes susceptibles d'aprofitament col·lectiu, encara que es proveïsquen pel procediment individual:  
- Adaptador tassa vàter fins a la quantitat màxima de 160 euros.  
- Bipedestador fins a la quantitat màxima de 3.000 euros.  
- Cadira plegable paraigua fins a la quantitat màxima de 330 euros.  
- Cingles i cinturons fins a la quantitat màxima de 100 euros.  
- Falques, posicionadors, semicilindres i/o corrons fins a la quantitat màxima de 350 euros.  
- Entrenador de la marxa, caminador fins a la quantitat màxima de 4.000 euros.  
- Grua fins a la quantitat màxima de 1.000 euros.  
- Llitera fins a la quantitat màxima de 1.850 euros.  
  
Altres adaptacions per a la comunicació  
Les adaptacions per a la comunicació que no comporten tauletes o ordinadors podran ser, entre d'altres:  
- Equip emissor-receptor individual FM fins a la quantitat màxima de 2.000 euros.  
- Teclat adaptat fins a la quantitat màxima de 200 euros.  
- Comunicador-reproductor fins a la quantitat màxima de 200 euros.  
- Ratolí adaptat fins a la quantitat màxima de 550 euros.  
- Commutador extern per a personalitzar el ratolí fins a la quantitat màxima de 150 euros.  
- Alicorn fins a la quantitat màxima de 250 euros.  
- Braç articulat fins a la quantitat màxima de 650 euros.  
- Faristol fins a la quantitat màxima de 160 euros.  
- Calculadora científica parlant fins a la quantitat màxima de 350 euros.  
- Editor musical Braille fins a la quantitat màxima de 600 euros.  
- Impressora Braille fins a la quantitat màxima de 3.300 euros.  
- Línia Braille fins a la quantitat màxima de 1.700 euros.  
- Lupa fins a la quantitat màxima de 1.300 euros.  
- Màquina d'escriure Braille fins a la quantitat màxima de 750 euros.  
- Revisor de pantalla fins a la quantitat màxima de 350 euros.  
- Magnificador de pantalla fins a la quantitat màxima de 350 euros.  
  
ANNEX II  
Pla de control de subvencions per a l'adquisició de productes de suport no informàtics per a l'alumnat amb necessitats educatives especials  
  
Els tipus de control que cal realitzar per a la comprovació i verificació ressenyades es desenvoluparan de la forma següent:  
  
1. Control administratiu de subvencions  
Es realitzarà mitjançant la revisió de la documentació que a l'efecte s'haja establit en l'ordre de bases per a la concessió de subvencions per a l'adquisició de productes de suport no informàtics per a l'alumnat amb necessitats educatives especials escolaritzat en centres educatius privats concertats i en centres públics de titularitat diferent de la Generalitat i en la corresponent convocatòria com d'aportació preceptiva pel centre educatiu destinatari, per al pagament de l'ajuda.  
  
En conseqüència, serà preceptiva per l'atorgament de la subvenció o assignació econòmica la documentació següent:  
a) Informe sociopsicopedagògic, actualitzat en ITACA, haurà d'especificar el tipus de producte o productes que requereix l'alumna o l'alumne com a mesura individualitzada d'accés.  
b) Factura del material.  
c) Declaració del centre educatiu com a que no disposa de cap producte de característiques semblants que puga ser compartit o reutilitzat per l'alumne per al qual se sol·licita, així com que no s'ha sol·licitat o rebut cap ajuda per a subvencionar el mateix producte de suport no informàtic.  
d) Declaració responsable de reunir els requisits de l'article 13 de la Llei 38/2003, de 17 de novembre, general de subvencions.  
e) Memòria descriptiva.  
Els centres privats concertats sol·licitants que no autoritzen la Conselleria d'Educació, Universitats i Ocupació a consultar telemàticament que estan al corrent de les seues obligacions tributàries i amb la Seguretat Social, ho faran constar expressament en l'apartat corresponent de la sol·licitud, i hauran de presentar la documentació següent:  
  
a) Certificació actualitzada de l'Administració de la Seguretat Social que acredite que l'entitat es troba al corrent de les seues obligacions amb la Seguretat Social.  
b) Certificació actualitzada de la delegació corresponent de l'Agència Estatal de l'Administració Tributària que acredite que l'entitat es troba al corrent de les seues obligacions tributàries amb la hisenda estatal.  
c) Certificació actualitzada de la conselleria competent en matèria d'hisenda de la Generalitat que acredite que l'entitat es troba al corrent de les seues obligacions tributàries amb la hisenda autonòmica valenciana.  
S'ha de tindre en consideració que l'expedició de certificats acreditatius d'estar al corrent en el compliment d'obligacions tributàries amb la hisenda pública autonòmica correspon al Departament de Recaptació de l'Agència Tributària Valenciana, d'acord amb el que s'estableix en el Decret 3/2019, de 18 de gener, del Consell, d'aprovació de l'Estatut de l'Agència Tributària Valenciana.  
El control administratiu haurà de realitzar-se abans del pagament de la subvenció o assignació econòmica, mitjançant el certificat de comprovació i aprovació de la justificació documental aportada pel cada un dels beneficiaris, que consta com a annex III.  
  
2. Control material  
Ateses les característiques de l'activitat subvencionada, el tipus de control a efectuar sobre la línia serà a posteriori, consistent en l'avaluació de la memòria adjuntada per a la justificació del control administratiu, que inclourà fonts de verificació que acrediten la compra i utilització del producte (fotos, geolocalització, etc.), annex IV. Aquest control es realitzarà per persones diferents de les que van dur a terme aquest control administratiu.  
Si la comissió de valoració ho considera necessari, podrà realitzar el control material realitzant una visita al centre educatiu, annex V.  
Després del pagament de la subvenció, i emés el certificat de comprovació i aprovació de la justificació documental aportada per cada un dels beneficiaris, que consta com a annex III, el control material es realitzarà sobre la totalitat de les subvencions concedides mitjançant l'annex IV.  
  
3. Avaluació del pla de control  
Finalitzats tant els controls administratius com els materials de la línia de subvenció anual, s'elaborarà un informe per part del servei competent en matèria d'inclusió educativa, en el qual, basant-se en les constatacions dels controls administratius i materials, resumisca les principals incidències i irregularitats advertides en l'execució anual, de manera que servisca com a instrument de diagnòstic per a millorar, si s'escau, el sistema de gestió i control (canvis normatius en les bases, modificacions llindars i criteris de risc en el mostreig, etc.).